tartuNLP/wikipedia-smugri-20251201 huggingface dataset:
Friday (romaani)

Friday on Robert A. Heinleinin tieteisromaani vuodelta 1982. Sen teemoja ovat yli-ihmisyys, geenimuokkaus, polyamoria, erikoisoperatiivit ja rasismi. Se oli Hugo-palkinnon, Nebulan ja Prometheus-palkinnon ehdokkaana ja tuli "Locus"-lehden listauksessa vuoden kolmannenksi parhaaksi romaaniksi. Merkittäviä kansitaiteilijoita sillä olivat Richard M. Powers, Karel Thole ja Michael Whelan. Se on käännetty seitsemälle kielelle.
Molumbon piiri

Molumbon piiri () on Mosambikin Zambezian maakuntaan kuuluva piiri. Mosambikin parlamentti perusti piirin joulukuussa 2013 nimeämällä aiemman Milangen piirin Molumbon hallintoalueen uudeksi piiriksi. Piirikeskus on Molumbon kylä tai taajama, joka sijaitsee linnuntietä 272 kilometriä maakuntakeskus Quelimanesta pohjoiseen. 
Piiri ja sen naapurit, aluehallinto.
Molumbon piirin naapureina ovat pohjoisessa Niassan maakunnan Mecanhelasin ja Cuamban piirit, idässä Guruén ja Namarroin piirit, etelässä Lugelan ja Milangen piirit sekä lännessä Malawin Eteläinen alue.
Piirin pinta-alasta eri lähteet antavat toisistaan poikkeavia arvoja. Yhden lähteen mukaan pinta-ala olisi 2 676 neliökilometriä (2019), tosen mukaan 4 326 km² (2021).
Paikallistasolla piiri jakautuu kahteen hallinto-alueeseen (): P.A Corromana ja P.A. Molumbo (sede). Hallintoalueet jaetaan edelleen paikkakuntiin (localidades).
Väestö.
Mosambikin tilastoviranomaisen väkilukuarvio on 374 671 asukasta (2022). 
Väestöstä lukutaidottomia on 56,6 prosenttia (2021); myös koko maakunnan keskiarvio oli korkea (47,8 %). Aiempi lukutaidottomien prosenttiluku vuodelta 1997 oli 82,6, ja kuvasi silloisen Milangen piirin Molumbon hallintoalueen asukkaita. Väestön valtakieli on paikalliskieliin lukeutuva lomwe (elomwe) eli länsimakuan kieli (1997). Vuonna 1997 Mosambikin virallista kieltä portugalia puhui vain 18,3 prosenttia Milangen piirin Molumbon hallintoalueen asukkaista; miehet yli kaksi ja puoli kertaa naisia useammin (1997).
Pääelinkeinoja piirissä ovat maatalous, eläintuotanto, kaivostoiminta ja kauppa.
Yrjö Turkama

Yrjö Kustaa Turkama, vuoteen 1938 Durchman (s. 6. toukokuuta 1932 Pielavesi) on suomalainen eläköitynyt yritysjohtaja ja mainosalan yrittäjä ja vaikuttaja, joka on saanut kauppaneuvoksen arvonimen.
Turkaman vanhemmat olivat piirieläinlääkäri Lauri Fredrik Turkama ja Mirja Meeri Marjatta Korhonen. Turkama tuli ylioppilaaksi Kouvolan lyseosta vuonna 1952 ja valmistui merkonomiksi Helsingin Kauppaoppilaitoksesta vuonna 1955. 
Hän oli Sammon Rulla Oy:n apulaismyyntipäällikkö 1954–1956, Oy Lintas Ab:n mainospäällikkö 1956–1959, Mainostoimisto Oy SEK Ab:n osastopäällikkö 1959–1963 ja Turkama &amp; Kumppanit Oy Mainostoimiston osakkaana toimitusjohtaja 1963–1987, johtokunnan puheenjohtaja 1963–1980, hallituksen jäsen 1981–1987 ja sitten hallituksen puheenjohtaja. Advisor-yhtiöiden hallitusten puheenjohtaja Turkama oli 1987–1992. Hänellä oli myös lukuisia oman alansa ja muita asiantuntija- ja luottamustehtäviä. Kauppaneuvoksen arvonimen Turkama sai vuonna 1983. Hän on saanut myös Mainonnan monitaho -palkinnon.
Hänen ensimmäinen puolisonsa vuosina 1963–1973 oli ekonomi Kirsti Hildur Mäkelä ja toinen puolisonsa vuosina 1978–1988 liikkeenharjoittaja Sirkkaliisa Vesa. Kolmannen puolisonsa hammaslääkäri Vilja Kaarina Valtosen kanssa Turkama avioitui vuonna 1990.
Yrjö Turkama vetäytyi mainosalalta vuonna 1992 Advisor -konsernin konkurssin myötä ja siirtyi maanviljelijäksi tilalleen Sysmään.
Turkama

Turkama on sukunimi, joka on muun muassa seuraavilla suomalaisilla henkilöillä:
Hadelandin kulttuurihistoriallinen museo

Hadelandin kulttuurihistoriallinen museo () on Granin kunnassa Norjassa sijaitseva ulkoilmamuseo, johon on kerätty noin kolmekymmentä vanhaa rakennusta Hadelandin alueelta. Museo perustettiin vuonna 1913 ja sen yhteydessä sijaitsee hautakumpu, johon legendan mukaan on haudattu osa 800-luvulla eläneestä Halvdan Mustasta.
Tingelstadin vanha kirkko

Tingelstadin vanha kirkko () on keskiaikainen kivikirkko Granin kunnassa Norjassa lähellä Hadeland Folkemuseum -ulkomuseota. Kirkko on rakennettu noin vuonna 1220 ja omistettu Pyhälle Pietarille.
Dynnan riimukivi

Dynnan riimukivi () on Granin kunnan alueelta Norjasta löytynyt riimukivi noin vuodelta 1050. Siihen on kuvattu Betlehemiin ratsastavat itämaan tietäjät ja kirjoitettu teksti "Gunnvor Tryrikin tytär rakensi sillan Astridin, tyttärensä muistoksi. Hän oli Hadelandin taitavin nainen." Kivi kuuluu Norjan kulttuurihistorian museon kokoelmaan.
Jaren

Jaren on norjalaisen Granin kunnan hallintokeskus. Se on kasvanut yhteen Brandbun kanssa Brandbu/Jarenin taajamaksi. Jarenissa on muun muassa elektroniikka- ja metalliteollisuutta. Jarenin rautatieasemalta on lähijunayhteys Osloon.
Leväjärvi (Suonenjoki)

Leväjärvi on Pohjois-Savossa Suonenjoella Levän lähellä sijaitseva järvi. Järvi sijaitsee Pieksämäen reitin alajuoksulla.
Maantietoa.
Leväjärvi on 1,7 kilometriä pitkä, 900 metriä leveä, ja sen pinta-ala on 43 hehtaaria. Se sijaitsee Uittokallion, Pukinvuoren ja Rimminniemen muodostamassa painaumassa. Rimminniemen taakse jää 450 metriä pitkä Rimminlahti, jonka lahdensuu on varsin kapea. Leväjärvessä ei ole kartan mukaan saaria. Järvi on luodattu ja siitä on julkaistu syvyyskartat. Matalassa järvessä on keskiosassa yksi syvänne, jossa on 20 metriä syvää. Syvin kohta sijaitsee Kourujoen laskupaikan edustalla . Rimminlahdella on yli viisi metriä syvää. Järven rantaviivan pituus on 6,0 kilometriä. Silmämääräisesti rannat ovat kaksikolmasosalta metsämaata ja loput ovat rannan läheisyyteen ulottuvia peltomaita. Kourujoen suistoalueen ympäristö on soistunutta aluetta. Järvellä vaikuttaa viisi maatila. Rannoilla sijaitsee alle 10 vapaa-ajan asuntoa. Valtatie 9 ja kantatie 72 kohtaavat järven koillispuolella. Niiltä haarautuvat taloille johtavat tiet, jotka tulevat rantojen lähettyville.
Luontoarvoja.
Kourujoen suiston rannat ovat osa Kurkivuoren-Rimminluhdan-Sikosalmen Natura-alueetta (FI0600016, 91 hehtaaria). Kourujoki kuuluu suojelualueeseen ja se virtaa hiekkapohjoisena alas raatevaltaiselle Rimminluhdalle.
Vesistösuhteet.
Leväjärvi sijaitsee Kymijoen vesistössä (vesistöaluetunnus 14) Rautalammin reitin valuma-alueen (14.7) Pieksäjärven valuma-alueella (14.79), jonka Leväjärven–Kutujoen alueeseen (14.791) järvi kuuluu. Järvi on tyypiltään läpivirtausjärvi, joka muodostaa Pieksämäen reitin alajuoksun osuuden. Yläpuolisen valuma-alueen pinta-ala on noin 350 neliökilometriä ja järvisyys on 12,46 %. Valuma-alueeseen sisältyy Kourujoen valuma-alue (14.799), joka on pinta-alaltaan 34 neliökilometriä ja järvisyys 5,4 %. Järveen laskee etelästä Kutujärvestä alkava lyhyt Kutukoski , jossa on pudotusta 0,2 metriä. Leväjärven vedenpinnan korkeus on 97,6 metriä mpy. Sen pohjoispäästä alkava Sikosalmi on leveä uoma, joka purkautuu Koskeloveteen. Koskelovesi on samalla korkeudella kuin Leväjärven vedenpinta.
Historiaa.
Vuosien 1973 ja 1998 peruskartoissa on Sikosalmen luusuassa Koskelon leirintäalue. Nykyään sitä ei enää ole. Itärannoilta on rannoille ulottuvista pelloista kaksi peltopalstaa poistettu viljelystä vuoden 1998 kartassa.
Lucas Morais

Claudio Lucas Morais Ferreira dos Santos eli Luquinhas (s. 22. huhtikuuta 1997) on brasilialainen jalkapalloilija, joka pelaa nousevana laitana Veikkausliigan FC Lahti-seurassa.
Seurajoukkueet.
Lucas Morais eli pelaajanimellä Luquinhas tuli Suomeen Norjan toiseksi korkeimmalta sarjatasolta Kongsvinger IL:stä Ykkösen IF Gnistaniin, jossa pelasi kolmella kaudella. Kesän 2022 siirtoikkunan aikaan hän tuli vaihtokaupalla Veikkausliigan AC Oulun Onni Suutarin siirtyessä vastaavasti IF Gnistaniin.
Luquinhas pelasi AC Oulussa vasenta nousevaa laitaa kaudet 2022 ja 2023 yhteensä 39 ottelua ja teki neljä maalia. 
Hän siirtyi AC Oulun kausien jälkeen kotimaahansa sen kakkostason Amazonas FC:hen, jossa hän pelasi viisi ottelua keväällä 2024.
Kesällä 2024 Luquinhas palasi heinäkuun alussa Suomeen toiseen veikkausliigaseuraan FC Lahteen.
Kiteen lastulevytehdas

Kiteen lastulevytehdas on toimintansa lopettanut tuotantolaitos Kiteen Puhoksessa. Tehtaan rakennustyöt aloitettiin 18.12.1968, ja sen vihki käyttöön Urho Kekkonen 4.10.1971 . Lastulevyn varsinainen valmistaja oli Pellos Puhos Oy. Vuonna 1983 tehdas myytiin Oy Wilh. Schauman Ab -yhtiölle. Puhos Board Oy -nimisenä tehdas meni konkurssiin 2011 . Tehdasrakennukset ja hakesiilot ovat vielä jäljellä, mutta osa tuotantolaitteistosta on purettu ja myyty.
Raamatunopetus

Raamatunopetus on Raamatun opettamista ja tutkiskelua, jonka menetelmiin kuuluvat muun muassa kurssit, konferenssit, suuret kokoukset sekä rakennuskokoukset. Eri tahojen järjestämä raamatunopetus voi erota toisistaan sekä menetelmien että teologisten perusnäkemysten osalta. Raamatunopetusta voivat harjoittaa myös konsultit ja seurakuntien palveluntarjoajat. Raamatunopetusta harjoittavat liikkeet voivat olla myös tunnettuja erikoistumisesta tiettyihin aihealueisiin, kuten esimerkiksi evankeliointiin.
Monilla Raamattua opettavilla järjestöillä on ollut yhteyksiä joko yhdysvaltalaiseen tai saksalaiseen perinteeseen. Toisinaan järjestöillä voi olla satunnaisia yhteyksiä myös kolmanteen maailmaan.
Ruotsissa.
Ruotsissa "Kristen Humanism och Samhällssyn" on ikänsä puolesta yksi perinteisistä raamatunopetusta ja tutkiskelua toteuttavista järjestöistä. Järjestöt yleistyivät erityisesti 1980-luvulla. Useimmat järjestöistä toimii vapaaehtoistyön pohjalta ja selkeitä vahvoja toimijoita on muutamia. Keskeisiä toimijoita voivat olla esimerkiksi raamattukoulut, jotka ovat kooltaan usein maltillisia. Niiden vaikutus voi kuitenkin ulottua kauas ihmisten ulkopuolelle.
Fenantrokinoni

Fenantrokinoni (C14H8O2) eli fenantreenikinoni on aromaattisiin kinoneihin kuuluva orgaaninen yhdiste. Yhdistettä voidaan käyttää muiden yhdisteiden, esimerkiksi väriaineiden, valmistukseen.
Ominaisuudet, valmistus ja käyttö.
Huoneenlämpötilassa fenantrokinoni on punaoranssia kiteistä ainetta. Yhdiste ei liukene veteen mutta liukenee muun muassa etanoliin, dietyylieetteriin, etikkahappoon ja bentseeniin. Emästen vaikutuksesta fenantrokinoni toisiintuu 9-hydroksifluoreeni-9-karboksyylihapoksi.
Fenantrokinonia valmistetaan hapettamalla fenantreenia happamissa oloissa kromitrioksidilla, kromaateilla, hapella tai tert-butyylihydroperoksidilla.
Fenantrokinonia käytetään atsovärien ja muiden väriaineiden, lääkeaineiden ja maatalouskemikaalien, esimerkiksi fungisidien ja kasvien kasvua säätelevien yhdisteiden, valmistukseen.
Johannes Scherr

Johannes Scherr (1817–1886) oli saksalainen kirjailija ja historioitsija. Scherr osallistui vuoden 1848 vallankumoukseen ja joutui pakenemaan Sveitsiin, jossa hänet 1860 nimitettiin historian ja kirjallisuuden professoriksi Zürichin polyteknikumiin. Hän kirjoitti romaanien ja novellien ohella yleistajuisia historiateoksia, muun muassa teokset "Deutsche Kultur- und Sittengeschichte" (1852–1853), "Geschichte der deutschen Frauenwelt" (1860), "Geschichte der englischen Litteratur" (1854), "Allgemeine Geschichte der Litteratur" (1851).
Loncin

Loncin Motor Co Ltd () on kiinalainen yritys, joka valmistaa ajoneuvoja, ajoneuvojen moottoreita sekä yleismoottoreita koneisiin. Yritys on listattu Shanghain pörssiin vuonna 2012. 
Konsernissa on kokonaisuudessaan noin 30 000 työntekijää. Loncinin tuotteita myydään yli 100 maassa. 
Historia.
Loncin yrityksenä on perustettu vuonna 1983 ja se aloitti metalliosien valmistuksella ajoneuvoteollisuudelle. Vuonna 1993 yritys aloitti valmistamaan kokonaisia moottoreja ja vaihtoi samalla nimensä Loncin Motor Co Ltd:ksi. Vuonna 1999 alkoi kokonaisten ajoneuvojen valmistus. 
2005 Loncin aloitti yhteystyön BMW:n moottoripyöräosaston BMW Motorradin kanssa aloittaen osavalmistuksesta ja siirtyen myös kokonaisten BMW moottorien valmistamiseen.
Vuonna 2018 Loncin lanseerasi uuden Voge-moottoripyörämerkin, jonka alla kaikki Loncin moottoripyörät ja skootterit nykyisin myydään. Italialainen moottoripyörämerkki MV Agusta tekee myös yhteystyötä Loncinin kanssa kehittäen yhteisiä moottoreita ja malleja.
Loncin Suomessa.
Loncinin ensimmäinen tuleminen Suomeen tapahtui vuonna 2003, kun Modularbox aloitti Loncin-merkkisten mönkijöiden maahantuonnin. Mönkijät myytiin tällöin Rally USA -tuotemerkin alla. 
Sittemmin Loncinin moottoreista on tullut yleinen työlaitteiden apumoottori Suomessa. Moottoreja käytetään laajalti muun muassa ruohonleikkureissa, mopoissa, lumilingoissa, hakettimissa sekä muissa pienkoneissa. Loncin pienkonemoottoreilla ei ole keskistettyä maahantuojaa Suomessa.
Nykyisin Loncinin mönkijöitä myydään Suomessa omalla merkillä. Mönkijöiden maahantuojana toimii edelleen Modularbox Oy Espoossa.
Dennis Salanović

Dennis Salanović (s. 26. helmikuuta 1996 Vaduz, Liechtenstein) on liechtensteinilainen jalkapallon maajoukkuepelaaja, joka on pelannut Suomessa AC Oulun ja FC Lahden Veikkausliigajoukkueissa.
Sarjajoukkueura.
Ensi vuodet - Espanjan kautta Sveitsiin.
Liechtensteinin ruhtinaskunnassa syntynyt Dennis Salanović siirtyi nuorena espanjalaisen suurseura Atlético Madridin organisaatioon. Hän ei onnistunut kuitenkaan läpimurrossa Espanjassa, vaan lähti hakemaan vauhtia uralleen Kroatiasta ja Sveitsin alemmista sarjoista. Salanović pelasi Sveitsissä useammissa joukkueissa nousten FC Thunin ykkösmiehistöön ja pelasi 49 Sveitsin pääsarjaottelua.
Puolitoista vuotta Suomen pääsarjassa.
Dennis Salanović siirtyi lainasopimuksella Suomeen kesällä 2021 AC Oulun riveihin. Hän pelasi AC Oulussa syyskaudella 13 ottelua ja teki niissä neljä maalia. Lisäksi hän osui kertaalleen myös liigakarsinnassa. Oululaiset hankkivat tämän nopean ja taitavan pelaajan lopulta itselleen. Salanović pelasi kaudella 2023 neljässä AC Oulun liigaottelussa ennen sopimuksensa päättymistä heinäkuussa. Sen jälkeen Salanović siirtyi vielä toiseen Veikkausliigaseuraan eli FC Lahteen, jossa hän pelasi kauden 2023 alkuun asti.
Takaisin Espanjaan.
Kaudella 2023 Salanović jatkoi uraansa Espanjassa maan kolmostasolla pelaavassa CF Talaverassa.
Maajoukkueura.
Dennis Salanović aloitti Liechtensteinin ikäkausimaajoukueissa, ja vuonna 2014 hän pelasi ensimmäiset maajoukkueottelut, joita vuoden 2023 lopulle on kertynyt 56 ja niissä hän on tehnyt viisi maalia.
Salanović pelasi marraskuussa 2019 ottelussa Suomi-Liechtenstein, jossa Suomi varmisti pääsyn EM-lopputurnaukseen historiansa ensimmäisen kerran.
Vanhemmat sodan jaloista Liechtensteiniin.
Dennis Salanovićin perhe muutti Bosnia-Herzegovinasta Liechtensteiniin Bosnian sodan aikaan 1990-luvun alkupuoliskolla.
Berndt von Schinkel

Berndt (Bengt) von Schinkel (1794–1882) oli ruotsalainen historiallisten asiakirjojen kerääjä. Hän tuli 1823 kuningas Kaarle XIV Juhanan ordonanssiupseeriksi. Hänen tehtävänsä oli kirjata otteita kuninkaallisen kabinetin ja kuninkaan yksityisestä kirjekokoelmasta samalla kun hänellä oli tilaisuus kirjoittaa muistiin kuninkaan ja muiden ajan tapauksiin osallistuneiden henkilöiden suullisia tiedonantoja. Schinkelin kokoelmat julkaistiin sittemmin nimellä "Minnen ur Sveriges nyare historia, samlade af Berndt von Schinkel" (1852–1883). Ne ovat tärkeä Ruotsin uudemman historian lähde.
Ordonanssi

Ordonanssiupseeri (&lt; "ordonanssi" = käsky, määräys &lt; , &lt; =’määrätä’), tarkoittaa ylemmän päällikön luokse tai johonkin virastoon asetettua sotilashenkilöä, jonka on näiden käskystä suoritettava virkatehtäviä.
Sininen metsä

Sininen metsä on Love Records -levy-yhtiön kokoelma-albumi, joka julkaistiin lokakuussa 1978. Albumi sisältää kappaleita Love Recordsin albumeilta ja singleiltä vuosilta 1976-1978. Albumilla solisteina toimivat mm. Rauli Somerjoki, Tuulikki Eloranta, Markku Blomqvist sekä Kari Rydman. Albumi julkaistiin Love Records -levymerkillä vinyylilevynä ja C-kasettina.
Kappaleet.
B-puoli.
(*) 1976
(**) 1977
(***) 1978
Magnus Breitenmoser

Magnus Breitenmoser (s. 6. elokuuta 1998 Wil, Sveitsi) on sveitsiläis-kenialainen jalkapalloilija, joka on pelannut Veikkausliigaa AC Oulun joukkueessa.
Breitenmoser pelasi aina vuoteen 2022 Sveitsissä viimeisessä vaiheessa FC Thunin riveissä, jossa hän pelasi kaudella 2019-2020 kaksi pääsarjaottelua. Hän siirtyi heinäkuussa 2021 lainalle FC Thunista Veikkausliigassa pelanneen AC Oulun riveihin yhdessä seurakaverinsa Dennis Salanovićin kanssa. Lainasopimusta jatkettiin kauden 2021 lopulla seuraavaksi kaudeksi. Kauden 2022 päättyessä AC Oulu ja Breitenmoser eivät päässeet sopimukseen eli Breitenmoser oli AC Thunin kirjoilla. Breitenmoser palasi kuitenkin toukokuussa 2023 takaisin AC Oulun Veikkausliigajoukueeseen kaudeksi 2023 tehden sopimuksen, jossa oli optio kaudelle 2024.
Oulun vapaaseurakunta

Oulun vapaaseurakunta on vuonna 1926 rekisteröity vapaaseurakunta. Seurakunnan pastori on Risto Wotschke. Seurakunnan toimitilat sijaitsevat Oulun keskustassa Kirkkokadulla. Seurakunta kuuluu Suomen Vapaakirkkoon.
Vapaakirkollisuus tuli Ouluun vuonna 1877 kahden ruotsalaissaarnaajan mukana. Heidän toiminnastaan syntyi voimakas herätys. Heränneiden joukossa oli muun muassa teologian ylioppilas Hjalmar Braxén, josta tuli myöhemmin Oulun seudulla vaikuttanut saarnaaja. Seurakunta on rekisteröity vuonna 1926. Vuonna 1892 seurakunta osti Allianssitalon, joka toimi saarnahuoneena vuoteen 1944 saakka. Samalle paikalle valmistui vuonna 1951 vapaakirkko. Seurakunnan esimiehinä ovat toimineet mm. Mauno Keränen ja Simo Åkerlund.
Oulun metodistiseurakunta

Oulun metodistiseurakunta on vuonna 1906 perustettu metodistiseurakunta. Seurakunnan toimitilat sijaitsevat Oulun Tuirassa. Seurakunta kuuluu Suomen Metodistikirkkoon.
Metodismi tuli Ouluun ruotsalaisen Karl Johan Lindborgin pitäessä kokouksia vuonna 1885. Myöhemmin Ouluun asetettiin kaksi vakinaista työntekijää. Vuonna 1905 Viipurin konferenssissa Ouluun määrättiin vakinanen saarnaaja. Seurakunta perustettiin vuonna 1907 ja se sai oman rukoushuoneen 1909. Seurakunnan pastoreina ovat toimineet muun muassa Matti Pitkänen, Kusti Laitinen, Johan Salminen, Pentti Järvinen, Mauno Virtanen ja Isto Vehkamäki.
Historia.
Metodismi saapui Ouluun vuonna 1885, jolloin metodistisaarnaaja Karl Johan Lindborg piti saarnoja Oulun ruotsalaisessa lukiossa. Tämän jälkeen Oulussa vierailivat pastorit N. J. Rosen, M. Lehtonen ja J. W. Häggman. Vuonna 1906 M. Försti piti puheen luterilaisella rukoushuoneella, joka innosti kuulijoita mukaan. Vuoden 1906 vuosikonferenssissa Viipurissa määrättiin Ouluun saarnaajaksi Porissa toiminut Matti Pitkänen. Ensimmäisen saarnansa Pitkänen piti syysmarkkinoiden aikana Heinätorilla. Lokakuussa 1906 pidettiin kokouksia yhdessä pastori Häggmanin kanssa Palokunnan talolla ja Klassillisen lyseon juhlasalissa. Metodistiseurakunta perustetiin varsinaisesti 2. marraskuuta 1906. Seurakunnan perusti pastori Matti Pitkänen.
Seurakunnan johtajat.
Seuraavat henkilöt ovat toimineet Oulun metodistiseurakunnan johtajina:
Pälvikalju

Pälvikalju eli alopecia areata (ICD-10 L63) on autoimmuunisairaus, joka voi aiheuttaa äkillistä karvan lähtöä vain yhdellä kehon alueella ("alopecia areata monolocularis") tai joka puolella kehoa ("alopecia areata universalis"). Alopecia areatan laukaiseva tekijä on tuntematon. Usein tila korjaantuu itsestään korkeintaan useammassa vuodessa, mutta se voi myös levitä kattamaan lähes koko päälaen ("alopecia totalis", L63.0) tai koko kehon ("alopecia universalis", L63.1) ja olla elinikäinen. Useimmiten vaaleat ja hennot ihokarvat eivät lähde taudissa.
Edellä mainittujen lisäksi useita muita alopecia areatan muotoja tunnetaan. Joitakin näistä ovat
Pälvikalju on todennäköisesti osittain perinnöllinen ja monta siihen liittyvää geeniä tunnetaan. Tautia esiintyy noin 2 % ihmisistä jossain elämänsä vaiheessa. Miehillä tauti on hieman yleisempi. Useimmille se tulee ennen kuin he ovat 40-vuotiaita, tyypillisesti 25–36-vuotiaina. Mitä varhaisemmalla iällä oireita alkaa ilmentyä, sitä voimakkaampi tauti yleensä on ja etenee todennäköisemmin koko kehon alopecia universalis -muotoon.
Voimakkaaseen pälvikaljuun voi liittyä kynsien taipumista pienelle kuopalle (koilonychia), päälipinnan karheentumista, rakenteen heikentymistä ja poikittaisia viiruja (trachyonychia). Tautia potevilla voi olla muita autoimmuunisairauksia yhtäaikaissairauksina kuten psoriasis, systeeminen lupus erythematosus, vitiligo, nivelreuma ja kilpirauhasen häiriöt (liika- tai vajaatoiminta).
Hoito.
Lievään ja paikalliseen alopecia areatan hoitoon voidaan käyttää kortikosteroideja kuten klobetasolia, joita annetaan voiteena, vaahtona tai shampoona. Kortikosteroidit voivat nopeuttaa karvojen takaisin kasvua, mutta hoito saatetaan lopettaa, jos se ei tehoa puolessa vuodessa. Kortikosteroideja kuten hydrokortisoni asetaattia tai triamsinoloni asetonidia voidaan myös antaa pistoksina kaljujen kohtien ihon alempiin kerroksiin, eli ei ihon alle vaan sen sisälle. Laikuittain esiintyvään alopecia areataan pistokset ovat todennäköisesti tehokkain hoito. Pistoksia vaaditaan kuitenkin useita ja yleinen pistosten sivuvaikutus on ihon paikallinen oheneminen, joka kuitenkin hoidon lakattua palaa normaaliksi parissa kuukaudessa. Pistoksia annetaan 4–6 viikon välein.
Immunoterapia, jossa kalju alue altistetaan siihen levitetylle difenyylisyklopropenonin (DPCP) liuokselle 2–3 kertaa viikossa, on tutkittu tehoavan joissakin tapauksissa.
Immuunijärjestelmää lamaavana aineena toimivaa metotreksaattia on tutkittu mahdollisena hoitona. Sillä voi kuitenkin olla merkittäviä haittavaikutuksia: muun muassa ripuli ja vatsakipu. Minoksidiilin tehosta tautia vastaan ei ole varmuutta.
Naisten Kansojen liiga

Naisten Kansojen liiga () on jalkapallon naisten maajoukkueturnaus, jota hallinnoi Euroopan jalkapalloliitto Uefa. Liigan ensimmäinen kausi järjestettiin kaudella 2023–2024. Kansojen liiga korvasi kansainväliset ystävyysottelut.
Naisten Kansojen liigassa maat on jaettu rankingsijoitusten perusteella A-, B- ja C-liigaan, joista A- ja B-liigoissa on 16 maata ja C-liigassa 19 maata. Liigojen välillä nousu sekä putoaminen on mahdollista. Lopputurnauksessa selviää Kansojen liigan voittaja. Liiga toimii myös osana naisten Euroopan-mestaruus, Fifan naisten MM-kilpailuiden ja naisten olympiaturnauksen karsintaprosessina kaudesta riippuen. Olympialaisiin karsittaessa lopputurnauksen kolme parasta joukkuetta selviytyvät olympialaisiin (tai kaksi riippuen olympialaisten järjestämismaasta). 
Uusi järjestelmä on suunniteltu luomaan enemmän kilpailullisia otteluita, joissa joukkueet pääsevät kohtaamaan muita saman vahvuisia joukkueita, ja samalla lisäämään urheilullista ja kaupallista kiinnostusta naisten maajoukkuejalkapalloa kohtaan. Kilpailujaksojen on tarkoituksena edistää naisten maajoukkueiden pitkän aikavälin kehitystä. 
Formaatti.
Kilpailu alkaa liigavaiheella, jossa maajoukkueet on jaettu kolmeen liigaan (A, B ja C). A- ja B-liigoissa joukkueita on 16 jaettuna neljän joukkueen lohkoihin ja C-liigassa joukkueet on jaettu 3-4 joukkueen lohkoihin. Jokaisen lohkon joukkueet pelaavat toisiaan vastaan koti- ja vierasottelun täyskierrosturnauksena. A-liigan neljä lohkovoittajaa etenevät osallistuvien joukkueiden järjestämiin Kansojen liigan finaaleihin, joissa on yhdenkierroksen välierät, pronssiottelu ja finaali.
Lisäksi kilpailuun sisältyy liigojen välinen nousu ja putoaminen, jotka tulevat voimaan seuraavassa turnauksessa. B- ja C-liigojen lohkovoittajat nousevat automaattisesti ja A- ja B-liigojen lohkojen neljänneksi sijoittuneet sekä B-liigan heikoiten kolmanneksi sijoittunut joukkue pudotetaan. Nosto- ja putoamisottelut pelataan myös koti-vierasotteluina samanaikaisesti Kansojen liigan finaaleiden kanssa, jolloin voittajat pääsevät korkeampaan liigaan ja häviäjät tippuvat alempaan liigaan. Liigan A kolmanneksi sijoittuneet joukkueet kohtaavat B-liigan kakkosten kanssa, kun taas kolme parhaiten sijoittunutta B-liigan kolmanneksi sijoittuvaa joukkuetta kohtaavat kolme parhaiten sijoittuneen C-liigan kakkossijaa. Korkeamman liigan joukkue isännöi toisen osaottelun.
Sonja Lehto

Sonja Lehto (os. Streng, 6. tammikuuta 1950 Sysmä – 13. heinäkuuta 2022 Helsinki) oli naivistimaalari ja puutarhatyöntekijä.
Lehto elätti itsensä puutarha-alan työllä mutta opiskeli Oriveden Opistolla. Taiteen ohella hänelle tärkeintä olivat lapset, lapsenlapset ja sijaisperheenä toimiminen. 
Lehto oli muusikko Pekka Strengin nuorempi sisarus. Perhe asui Myrskylässä Kartanonmäellä luonnonhelmassa ja lapset kasvoivat vapaasti metsissä ja pelloilla leikkien. Lukeminen, taiteet ja piirtäminen olivat heille luontainen olemisen tapa. Strengin perheessä oli kuusi lasta. Lehdon tekemässä Pekka Strengin "Kesämaa"-albumin kannessa on Fransiskus Assisilainen eläinten ympäröimänä.
Heini Heikkilä

Heini Anniina Heikkilä (s. 1978 Lahti) on suomalainen taiteilija, elokuvakäsikirjoittaja, taiteentutkija ja kuratoija. Hän on opiskellut luovaa kirjoittamista ja kirjallisuudentutkimusta Helsingin yliopistossa ja elokuvakäsikirjoittamista, nykytaidetta, visuaalista kulttuuria ja kuratointia Aalto-yliopistossa. 
Heikkilä on taidejulkaisu "Totuuden" (ent. Suomen musiikkiblogi) luoja ja ylläpitäjä. Hän työskentelee virtuaaliteosten kehittämisen sekä ITE-taiteen parissa. Hän on Suomen Näytelmäkirjailijat ja Käsikirjoittajat ry:n ja Käsikirjoittajien Killan jäsen.
Heikkilä on käsikirjoittanut Jari Sarasvuosta kertovan "Valmentaja"-elokuvan (2018) Tuukka ja Olga Temosen tilaamana ja editoimana työnä.
Mesochóri (Kárpathos)

Mesochóri (; transl. myös "Mesohóri") on Kreikan kylä, joka sijaitsee Kárpathoksen saarella. Se kuuluu hallinnollisesti Kárpathoksen kuntaan, Kárpathos-Kásoksen alueyksikköön ja Etelä-Egean saarten alueeseen. Kylän väkiluku on 225 (vuonna 2011).
Mesochórin kylä sijaitsee Kárpathoksen keskiosan länsirannikolla noin 29 kilometriä pohjoisluoteeseen saaren keskuksesta Kárpathoksen kaupungista eli Pigádiasta. Kylän pääkirkko on omistettu Neitsyt Maria ("Panagía") "Vrysianílle". Muita kirkkoja ovat muun muassa Pyhän Johanneksen ("Ágios Ioánnis"), Pyhän Irenen ("Agía Eiríni") ja Pyhän Kolminaisuuden ("Agía Triáda") kirkot.
Mesochóri muodostaa myös laajemman kyläyhdyskunnan (Τοπική Κοινότητα Μεσοχωρίου, "Topikí Koinótita Mesochoríou"), johon kuuluvat varsinaisen Mesochórin kylän lisäksi kylät Káto Lefkós ja (Páno) Lefkós sekä saaret Nisí ja Sókastro. Koko yhdyskunnan väkiluku on 371. Káto Lefkós toimii kyläyhdyskunnan satamana.
Mesochóri

Mesochóri (, ) voi viitata seuraaviin paikkoihin Kreikassa:
Óthos

Óthos () on Kreikan kylä, joka sijaitsee Kárpathoksen saarella. Se kuuluu hallinnollisesti Kárpathoksen kuntaan, Kárpathos-Kásoksen alueyksikköön ja Etelä-Egean saarten alueeseen. Kylän väkiluku on 265 (vuonna 2011).
Óthoksen kylä sijaitsee Kárpathoksen eteläisissä keskiosissa noin 12 kilometriä luoteeseen saaren keskuksesta Kárpathoksen kaupungista eli Pigádiasta. Se on rakennettu vuoristoon noin 520 metrin korkeuteen merenpinnasta laskettuna, ja se on saaren korkeimmalla sijaitseva asutus. Kylän pääelinkeino on maanviljely. Óthoksen pääkirkko on omistettu Vapahtajan kirkastumiselle ("Metamórfosi tou Sotíros"). Kylässä on kansatieteellinen museo.
Óthos muodostaa myös laajemman kyläyhdyskunnan (Τοπική Κοινότητα Όθους, "Topikí Koinótita Óthous"), johon kuuluvat varsinaisen Óthoksen kylän lisäksi kylät Kállenes ja Stes. Koko yhdyskunnan väkiluku on 281.
Pylés

Pylés (; transl. myös "Pilés") on Kreikan kylä, joka sijaitsee Kárpathoksen saarella. Se kuuluu hallinnollisesti Kárpathoksen kuntaan, Kárpathos-Kásoksen alueyksikköön ja Etelä-Egean saarten alueeseen. Kylän väkiluku on 216 (vuonna 2011).
Pylésin kylä sijaitsee Kárpathoksen eteläisissä sisäosissa noin 17 kilometriä länsiluoteeseen saaren keskuksesta Kárpathoksen kaupungista eli Pigádiasta ja noin 3,5 kilometriä lounaaseen Óthoksesta. Se muodostaa oman kyläyhdyskuntansa (Τοπική Κοινότητα Πυλών, "Topikí Koinótita Pylón"). Pylés on syntynyt 1600-luvulla, kun asukkaita siirtyi rannikolta saaren sisäosiin merirosvojen vuoksi. Kylän pääelinkeino on maanviljely. Sen nähtävyyksiin lukeutuu pieni maatalousmuseo.
Spóa

Spóa () on Kreikan kylä, joka sijaitsee Kárpathoksen saarella. Se kuuluu hallinnollisesti Kárpathoksen kuntaan, Kárpathos-Kásoksen alueyksikköön ja Etelä-Egean saarten alueeseen. Kylän väkiluku on 162 (vuonna 2011).
Spóan kylä sijaitsee Kárpathoksen keskisissä sisäosissa noin 24 kilometriä pohjoisluoteeseen saaren keskuksesta Kárpathoksen kaupungista eli Pigádiasta. Sen pääelinkeino on maanviljely. Spóa muodostaa myös laajemman kyläyhdyskunnan (Τοπική Κοινότητα Σπόων, "Topikí Koinótita Spóon"), johon kuuluu varsinaisen Spóan kylän lisäksi saaren itärannikolla sijaitseva Ágios Nikólaoksen kalastajakylä, joka toimii Spóan satamana. Koko yhdyskunnan väkiluku on 169.
Voláda

Voláda () on Kreikan kylä, joka sijaitsee Kárpathoksen saarella. Se kuuluu hallinnollisesti Kárpathoksen kuntaan, Kárpathos-Kásoksen alueyksikköön ja Etelä-Egean saarten alueeseen. Kylän väkiluku on 251 (vuonna 2011).
Voládan kylä sijaitsee Kárpathoksen eteläisissä keskiosissa noin 10 kilometriä luoteeseen saaren keskuksesta Kárpathoksen kaupungista eli Pigádiasta. Kylän lähellä sijaitsee Kárpathoksen korkein huippu Lástos eli Kalí Límni (). Voláda muodostaa myös laajemman kyläyhdyskunnan (Τοπική Κοινότητα Βωλάδας, "Topikí Koinótita Voládas"), johon kuuluu varsinaisen Voládan kylän lisäksi Lástoksen kylä. Koko yhdyskunnan väkiluku on 264.
Riku Selander

Riku Selander (s. 22. marraskuuta 1994 Helsinki) on suomalainen jalkapalloilija. Selander on pelipaikaltaan oikea laitapuolustaja, mutta kykenee myös pelaamaan keskuspuolustajana ja keskikentän keskustassa.
Riku Selanderin ura alkoi kaudella 2012 Kakkosessa pelanneessa Pallokerho-35:ssä ja seuraavana vuonna Ykkösessä PK-35 Vantaan paidassa, jossa hän pelasi kaikkiaan kolme kautta. Kauden 2013 lopulla hän pelasi lainalla FC Hongan kakkosjoukkueessa. Selander edusti Honkaa kakkosessa kausina 2015 ja 2016 sekä Suomen-cupissa yhteensä 24 kertaa, kunnes siirtyi kaudeksi 2017 IF Gnistaniin, jolloin vielä laitahyökkääjää pelaava Selander löi kunnolla läpi. Kauden tulos 24 ottelua ykkösessä, ja neljä maalia, vakuuttivat Ekenäs IF:n (EIF), joka varmisti Selanderin siirron kaudelle 2018. 
Kaudesta 2019 alkaen alkoi Riku Selanderin Veikkausliigaura, kun hän siirtyi Veikkausliigaan nousseen HIFK:n riveihin. Hän pelasi HIFK:ssa kaksi kautta ennen kuin purki sopimuksensa seuran kanssa. Pian sen jälkeen hän teki jälleen sopimuksen Ykkösessä pelanneen EIF:n kanssa. Yhden EIF-kauden jälkeen Selander siirtyi uuteen Veikausliigaseuraan eli AC Ouluun, jossa hän pelasi kaksi kautta ja kaikkiaan 48 Veikkausliigaottelua. Sen jälkeen hän siirtyi FC Lahden Veikkausliigaseuraan. Lahtelaiskaudesta tuli vain yhden vuoden mittainen, sillä FC Lahti kärsi putoamiskarsinnoissa tappion Jarolle ja putosi Ykkösliigaan. Kauden 2024 pelaamisen tuloksena oli kuitenkin valioerotuomarien myöntämä vuoden herramiespelaajan arvo. Tämän jälkeen Selander siirtyi neljänteen Veikkausliigaseuraansa eli FC Hakaan.
Riku Selander on kauden 2025 alkuun mennessä pelannut kuusi kautta Veikkausliigaa HIFK:n, AC Oulun, FC Lahden ja FC Hakan riveissä 117 ottelua ja tehnyt kaksi maalia.
Alexander Forsström

Alexander Forsström (s. 23. syyskuuta 2000) on suomalainen jalkapalloilija, joka edustaa Ykkösliigassa pelaavaa Ekenäs IF:ää Pelipaikaltaan Forsström on puolustaja.
Thomas Galimberti

Thomas Galimberti (s. 12. marraskuuta 2003 Bolzano, Italia) on italialainen jääkiekkohyökkääjä, joka pelaa monikansallisen ICE Hockey Leaguen italialaisjoukkue HC Pustertal-Val Pusteriassa.
Ura.
Seuraura.
Galimberti on HC Eppan/Appianon kasvatti. Hän voitti kaudella 2018–2019 koko Italian U17-sarjan piste- ja syöttöpörssin tehoilla 28+32=60. Kaudella 2019–2020 Galimberti kuului sekä Eppan/Appianon U19- että U17-joukkueen kapteenistoon. Hän debytoi myös miesten peleissä, kun Galimberti pelasi vain 16-vuotiaana Italian toiseksi korkeimmalla sarjatasolla IHL:ssä 19 runkosarjaottelua tehopistein 1+3=4 ja kolme playoff-ottelua tehden yhden syöttöpisteen. Kaudella 2020–2021 hän oli tehoilla 9+8=17 Eppan/Appianon paras maalintekijä ja toiseksi paras pistemies Robert Dowdin jälkeen. Pudotuspeleissä Galimberti oli tehoilla 3+1=4 joukkueen paras maalintekijä ja hän jakoi sisäisen pistepörssin voiton Dowdin ja Markus Mairin kanssa.
Kaudeksi 2021–2022 Galimberti siirtyi Suomeen ja Pelicansin U20-joukkueeseen, kun hänen huonekaverinaan vuoden 2021 MM-kilpailuissa toiminut maalivahti Andreas Bernard houkutteli Galimbertin siirtymään Suomeen, jossa Bernard pelasi pitkään. Bernard auttoi häntä siirtymään kontaktiensa kautta. Galimberti pelasi kauden aikana myös kaksi ottelua lainalla Mestis-joukkue Heinolan Peliitoissa helmikuussa 2022.
Galimberti siirtyi kaudeksi 2022–2023 vuoden mittaisella sopimuksella Mestis-joukkue Kokkolan Hermekseen. Hänen kautensa jäi kuitenkin rikkonaiseksi loukkaantumisten vuoksi. Galimberti mursi syksyllä ranteensa lennettyään päin laitaa kamppailutilanteessa. Palattuaan kaukaloihin hän loukkaantui heti uudestaan saatuaan aivotärähdyksen. Galimbertin kausi jäi vain yhdeksän runkosarja- ja kahden pudotuspeliottelun mittaiseksi.
Kaudeksi 2024–2025 Galimberti palasi kotimaahansa ja siirtyi vuoden mittaisella sopimuksella monikansallisen ICE Hockey Leaguen italialaisjoukkue HC Pustertal-Val Pusteriaan.
Maajoukkueura.
Galimberti edusti Italiaa MM-kilpailuissa vuonna 2021. Hän teki A-maajoukkuedebyyttinsä vain 17-vuotiaana turnausta edeltäneessä harjoitusottelussa 1. toukokuuta 2021 Aostassa Ranskaa vastaan. Galimberti pelasi ensimmäisen maailmanmestaruuskilpailujen ottelunsa turnauksen avausottelussa 21. toukokuuta 2021 Latvian Riiassa Saksaa vastaan, jolloin hänestä tuli modernin ajan maailmanmestaruuskilpailujen historian nuorin pelaaja. Galimbertin ennätyksen rikkoivat kuitenkin vain muutamaa tuntia myöhemmin Slovakian Juraj Slafkovský ja Šimon Nemec. Yhteensä hän on pelannut kuusi A-maaottelua ilman tehopisteitä.
Galimberti pelasi myös alle 20-vuotiaiden IIB-divisioonan MM-kilpailuissa vuonna 2022, jolloin hän voitti kultaa ja oli nostamassa Italiaa IB-divisioonaan. Galimberti voitti joukkueen sisäisen piste- ja maalipörssin tehoilla 4+2=6. Hän pelasi myös IB-divisioonan MM-kilpailuissa vuonna 2023, jolloin Galimberti toimi Italian varakapteenina ja voitti pronssia.
Muuta.
Galimbertin pikkuveli Gabriel pelaa puolustajana IHL:n HC Eppan/Appianossa.
Mocuban piiri

Mocuban piiri () on Mosambikin keskiosissa sijaitseva, Zambezian maakuntaan kuuluva piiri. Piirin hallintokeskus on Mocuban kaupunki, joka sijaitsee linnuntietä 116 kilometriä maakuntakeskus Quelimanesta pohjoiseen.
Ilmasto-olot.
Vuoden keskilämpötila on 20-27 celsiusastetta. Keskimääräinen vuosisademäärä on alueen ilmastoasemilla vaihdellut 850–1 300 millimetrissä. Sateisin kausi ajoittuu yleensä marras-helmikuulle, mutta sateita esiintyy huhtikuulle saakka. 
Piiri ja sen naapurit, aluehallinto.
Mocuban naapureina ovat pohjoisessa Lugelan ja Ilen piirit, idässä Mulevalan ja Mocubelan piirit, etelässä Maganja da Costan, Namacurran ja Nicoadalan piirit sekä lännessä Derren piiri ja Milangen piirit.
Piirin pinta-ala on noin 8 867 neliökilometriä (1997, 2019). Muissa lähteissä pinta-ala on hieman vaihdellut: 8 777,1 km² (2021), 8 733 km² (2005) tai 8 803 (2007).
Paikallistasolla piiri jakautuu kolmeen hallinto-alueeseen (): Cidade de Mocuba (P.A. Mocuba Sede), P.A. Mugeba ja P.A. Namanjavira. Hallintoalueet jaetaan edelleen paikkakuntiin (localidades).
Väestö.
Mosambikin tilastoviranomaisen väkilukuarvio on 470 317 asukasta (2022). Edellisten vuosikymmenen aikana väkiluku on kehittynyt seuraavasti: 214 748 (VL 1997); 303 973 tai 300 628 (VL 2007); ja 422 681 (VL 2017, prel.).
Väestöstä lukutaidottomia on 37,9 prosenttia (2021; vuonna 1997: 67 %); miehillä lukutaito oli selvästi yleisempää kuin naisilla. Väestön valtakieli on paikalliskieliin lukeutuva lomwe (elomwe) eli länsimakuan kieli (1997). Mosambikin virallista kieltä portugalia puhui vain 51,8 prosenttia piirin asukkaista; miehet huomattavasti naisia useammin (1997).
Väestönkasvun seurauksena yli puolet maakunnan väestöstä on lapsia ja nuoria (0–17-vuotiaita); Mosambikin tilastoviraston (INE) väestöennusteen (2022) mukaan alle 20-vuotiaita oli 58,3 prosenttia Mocuban piirin asukkaista (273 980/470 317). Unescon Zambeziaan keskittyvän raportin ja maakunnan terveystilaston mukaan mukaan esimerkiksi lasten moniulotteinen köyhyys on Zambezian maakunnassa erittäin yleistä (59,1 % lapsista). Esimerkiksi alle 5-vuotiaitten krooninen aliravitsemus (44,6 %) ja anemia sekä lapsikuolleisuus (6,84 %) on hyvin korkealla tasolla (2015–2018). Yleisesti koko Mosambik lukeutuu matalan tulotason maiden keskiarvoa alhaisemmalle tulotasolle, mikä osaltaan kuvastaa äärimmäisen köyhyyden yleisyyttä koko maassa.
Talous.
Päätoimialoja Mocuban piirissä ovat maatalous, tukku- ja vähittäiskauppa sekä teollisuustuotanto. 
Kansallinen valtatie N1 kulkee Mocuban piirin ja kaupungin kautta.
Olympiakylä (täsmennyssivu)

Olympiakylä voi tarkoittaa seuraavia:
Jabalian pakolaisleiri

Jabalian pakolaisleiri () on pakolaisleiri Gazan kaistalla. Jabalia on kaistan pakolaisleireistä asukasmäärältään suurin. Vuonna 2023 leirillä asui 116 011 rekisteröityä pakolaista.
Maantiede.
Jabalian pakolaisleiri sijaitsee Gazan kaistalla Gazan kaupungin pohjoispuolella Jabalian kaupungin vieressä. Leirin pinta-ala on 1,4 km².
Historia.
Jabalian pakolaisleiri perustettiin Israelin itsenäisyyssodan jälkeen vuonna 1948. Leirin asukkaiden perustarpeisiin vastasivat ensin kveekarit. Myöhemmin vastuu siirtyi Yhdistyneiden kansakuntien UNRWA:lle. Pakolaiset asuivat ensin UNRWA:n toimittamissa teltoissa. Ensimmäiset vakinaiset asunnot rakennettiin vuonna 1952. Leirin asukasluvun kasvatessa toteutettiin useita uusia rakennushankkeita vuosien 1967 ja 1993 välillä. Toisaalta paikallisia jouduttiin myös siirtäämään muihin kaupunkeihin tienrakennushankkeiden takia.
Vuoden 2006 sodalla oli huomattava vaikutus leirillä. Rajanylityspaikat Israeliin suljettiin tai niiden toimintaa rajoitettiin. Jabalian leiri oli Gazan pakolaisleireistä lähimpänä Erezin rajanylityspaikkaa, jonka kautta monet paikalliset kävivät töissä Israelissa. Rakennusmateriaalien tuontiin liittyvät rajoitukset lopettivat rakennushankkeet. Israel on tehnyt ilmaiskuja leiriin lokakuusssa 2023 alkaneen konfliktin yhteydessä.
Väestö.
Vuonna 2023 leirillä asui 116 011 UNRWA:n rekisteröimää pakolaista, mikä teki Jabalian leiristä kaistan väkirikkaimman. Leirillä voi asua myös henkilöitä, joilla ei ole virallista pakolaisasemaa. Vuonna 1949 vastaava lukema oli 35 000.
Fédération française du sport automobile

Fédération Française du Sport Automobile (FFSA) on Ranskan autourheiluliitto. Liitto järjestää muun muassa FFSA GT Championship -sarjaa ja Ranskan Formula 4 -sarjaa, sekä nuorten kuljettajien kehitysohjelmaa nimellä FFSA Academy.
FFSA perustettiin vuonna 1952 hallinnoimaan autourheilua, jota aiemmin teki vuonna 1895 perustettu Automobile Club de France.
Reijo Lehtonen

Reijo Matti Lehtonen (19. lokakuuta 1929 Varkaus – 23. joulukuuta 1988 Helsinki) oli suomalainen yritysjohtaja, joka sai kauppaneuvoksen arvonimen.
Henkilöhistoria.
Lehtosen vanhemmat olivat kelloseppä Onni Matti Lehtonen ja Iida Maria Heikkilä. Hänen puolisonsa vuodesta 1954 oli Eva Elise Holmström. Lehtonen tuli ylioppilaaksi Töölön yhteiskoulusta 1949 ja valmistui Helsingin kauppakorkeakoulusta ekonomiksi 1953 ja kauppatieteiden kandidaatiksi ja maisteriksi 1958. Keskuskauppakamarin hyväksymä tilintarkastaja hänestä tuli 1976. Lehtonen oli työuransa alussa Oy Airam Ab:n kustannuslaskija 1953–1954.
Valiolla Lehtonen teki pitkän uran. Hän oli Valion valvontatarkastaja 1954–1956, tilasto-osaston hoitaja 1956–1958, pääkonttorin konttoripäällikkö 1958–1967, hallinnollisen osaston osastonjohtaja ja apulaisjohtaja 1967–1976, hallinnollinen johtaja 1976–1988 ja johtokunnan varajäsen vuodesta 1973 ja jäsen 1976–1988. Hän oli myös Meijerien Keskinäisen Vakuutusyhtiön toimitusjohtaja ja johtokunnan puheenjohtaja 1956–1958 ja johtokunnan varapuheenjohtaja 1958–1988 sekä Meijeriväen Eläkekassan toimitusjohtaja ja johtokunnan puheenjohtaja 1956–1958 ja johtokunnan varapuheenjohtaja 1958–1988. Valiolla Lehtosen tehtäviä jatkoi seuraajana Heikki Halkilahti, josta myös tuli kauppaneuvos.
Lehtosella oli työuransa aikana myös useita liike-elämän ja muita asiantuntija- ja luottamustehtäviä. Hän oli hyvin tunnettu tilintarkastajana ja oli mukana kirjoittamassa useita kirjanpitoon, tilinpäätöksiin ja tilintarkastukseen liittyviä kirjoja. Kauppaneuvoksen arvonimen Lehtonen sai 1983.
Brandbu

Brandbu on entinen Norjan kunta. Se erotettiin Granista vuonna 1897 ja liitettiin siihen takaisin 1962. Brandbun taajama on kasvanut yhteen Jarenin kanssa Brandbu/Jarenin taajamaksi.
Brandbu/Jaren

Brandbu/Jaren on taajama Granin kunnassa Innlandetin läänissä Norjassa. Taajaman pinta-ala on 5,5 neliökilometriä ja asukasluku 4 888 vuonna 2022.
Gran/Ringstad

Gran/Ringstad on taajama Granin kunnassa Innlandetin läänissä Norjassa. Taajaman pinta-ala on 1,5 neliökilometriä ja asukasluku 1 680 vuonna 2022.
Erik Pløen

Erik Pløen (10. helmikuuta 1925 Gran – 10. lokakuuta 2004 Son) oli norjalainen keramiikkataiteilija. Hän sai vuonna 1961 Lunning-palkinnon.
Kirsten Langbo

Kirsten Ingeborg Langbo (13. syyskuuta 1909 Gran – 18. tammikuuta 1996 Gran) oli norjalainen kirjailija. Hänen esikoisteoksensa "Morn igjen" ilmestyi vuonna 1957. Langbo toimi myös lasten satutuntien juontajana NRK:lla 1950-luvulta lähtien.
Jonas Fjeld

Jonas Fjeld (s. 24. syyskuuta 1952 Bodø) on norjalainen laulaja-lauluntekijä. Hän on kotoisin Drammenista ja perusti vuonna 1972 nimeään kantavan bändin. Yhtyeen kolmas albumi "Endelig! (Uff ikke nå igjen)" vuonna 1976 osoittautui läpimurroksi. Jonas Fjeld Band sai Spellemannprisen-palkinnon vuosina 1985 ja 1986. Yhtye hajosi 1989. Fjeld oli jo aiemmin julkaissut kolme englanninkielistä sooloalbumia. Vuonna 1990 Fjeldiltä ilmestyi albumi "Svært nok for meg", johon laulut oli kirjoittanut Ole Paus. Se menestyi hyvin, ja kaksikko on jatkanut yhteistyötään muun muassa artistinimellä To Rustne Herrer. Fjeld on saanut kaksi henkilökohtaista Spellemannpriseniä (1991 ja 1994). Hän on myös tehnyt musiikkia muille artisteille.
Fjeld

Fjeld on seuraavien norjalaisten henkilöiden sukunimi:
Elias Freij

Elias Freij (; 1920 Betlehem – 30. maaliskuuta 1998 Amman, Jordania) oli palestiinalainen poliitikko, Betlehemin pitkäaikainen pormestari ja palestiinalaishallinnon matkailuministeri.
Elämäkerta.
Elias Freij syntyi Betlehemissä nykyisellä Palestiinan Länsirannalla vuonna 1920. Uskonnoltaan hän oli kreikkalaisortodoksinen.
Freijistä tuli Betlehemin pormestari vuonna 1972. Hän oli kaupungin vaikutusvaltaisimpia henkilöitä. Hän oli pormestarin virassa vuoteen 1998 ja oli siten pisimpään palvelleita Länsirannan pormestareita. Pormestarin viran ohella hän oli myös kaupungin kauppa- ja teollisuuskamarin puhemies ja Betlehemin yliopiston johtokunnan puheenjohtaja. Poliittisesti häntä pidettiin maltillisena. Esimerkiksi vuonna 1976 hän erottautui monista muista pormestareista, jotka tukivat avoimemmin Palestiinan vapautusjärjestöä (PLO). Hän oli myös ainut Länsirannan pormestari, joka tapasi vuonna 1977 Israeliin Jerusalemiin historialliselle vierailulle saapuneen Egyptin presidentti Anwar Sadatin. Hän myös kieltäytyi eroamasta PLO:n Länsirannan pormestareille antamasta eroamiskehotuksesta huolimatta. Erimielisyyksiä hänellä oli myös Jordanian kuninkaan Husseinin kanssa. Kiistoista huolimatta Freijin monia kantoja pidettiin myöhemmin kaukonäköisinä.
Vuonna 1987 syttyyt ensimmäinen intifada osoittautui Freijille hankalaksi ajaksi. Freij päätti peruuttaa kaupunkiin matkailijoita tuovat perinteiset joulumenot. Peruutus oli taloudellinen isku mutta toi huomiota tilanteelle maailmalla. Hän oli myös mukana palestiinalaisessa lähetystössä Madridin rauhankonferenssissa vuonna 1991. Kun PLO ja Israel saivat viimein aikaan sopimuksen niin sanotun palestiinalaishallinnon perustamisesta vuonna 1993, Freijistä tuli matkailu- monumenttiministeri.
Freij kärsi korkeasta verenpaineesta ja diabeteksesta. Hän erosi tehtävistään pormestarina ja matkailuministerinä vuonna 1997. Hän kuoli 30. maaliskuuta 1998 Jordanian pääkaupungissa Ammanissa, jossa hän oli ollut saamassa dialyysihoitoa. Virallinen kuolinsyy oli sydämen ja munuaisten pettäminen.
Lucky Opara

Lucky Onyebuchi Opara (s. 9. joulukuuta 1999) on nigerialainen jalkapalloilija, joka edustaa Yhdysvaltain USL League Onessa pelaavaa Northern Colorado Hailstorm FCtä. Pelipaikaltaan Opara on puolustaja.
Opara siirtyi Nigeriasta Latvian pääsarjan FK Spartaks Jūrmalaan, jossa hän pelasi 
47 ottelua kaudella 2019–2020. Sen jälkeen hän pelasi lainalla Sveitsissä FC Luganossa maan pääsarjaa neljä ottelua ja siirtyi sen jälkeen Suomeen Veikkausliigaseura AC Ouluun, jossa pelasi 15 ottelua. Opara teki puolustajaksi kaudella 2021 suuren maalimäärän eli neljä. Lisäksi hän teki liigakarsintaottelussa RoPS:aa vastaan maalin.
Vuoden 2023 alussa Opara siirtyi Yhdysvaltoihin pelaamaan USL League One -liigaa Northern Colorado Hailstorm FC:hen.
Jussi Niemi (musiikkitoimittaja)

Juhani Klaus Kalervo ”Jussi” Niemi (12.  lokakuuta  1950 Tampere – 22.  syyskuuta 2023 Tampere) oli suomalainen musiikkitoimittaja.
Niemi kirjoitti musiikkiartikkeleita ja levyarvosteluja ensin Musaan ja sen jälkeen Soundi-lehteen, sen ensimmäisestä, vuonna 1975 ilmestyneestä numerosta alkaen, myöhemmin myös Aamulehteen. Niemi oli nuorempana töissä Epe’s-levykaupassa, kunnes lähti 1978 Lontooseen, missä opiskeli näyttelijäksi. Suomeen palattuaan Niemi näytteli kuunnelmissa ja käänsi musiikkikirjoja.
Vuonna 2024 Aviador Kustannus julkaisi Niemen elämästä Petri Ihanuksen, Markus Partasen ja Vesa Tompurin kirjan "Hoodoo Man: Jussi Niemi – syvien rytmien sukeltaja".
Hebefilia

Hebefilia on seksuaalisen kiinnostuksen kohdistumista ensisijaisesti varhaismurrosikäisiin, noin 11–14-vuotiaisiin lapsiin.
Hebefiliaa on kutsuttu pedofilian muodoksi, ja seksologi Ray Blanchard on kutsunut näitä seksuaalisuuden muotoja myös yhteisnimityksellä "pedohebefilia". Tällainen pedofilian ikärajaus on kuitenkin nähty hämärtävänä, sillä 11–14-vuotiaisiin lukeutuu ihmisiä anatomialtaan ja fysiologialtaan kehittymättömistä esimurrosikäisistä lapsista aina täysikasvuisiin nuoriin, jotka näyttävät aikuisilta ja ovat sukukypsiä.
Hebefiliaa ei ole luokiteltu mielenterveyden häiriöksi tai seksuaaliseksi kohdehäiriöksi eli parafiliaksi. Pelkät hebefiliset tuntemukset eivät ole sairaalloisia tai rikollisia, mutta niiden toteuttaminen voi olla rikollista. Joidenkin mukaan hebefilian luokittelu häiriöksi voisi ohjata seksirikolliset psykiatrian eikä oikeuden eteen.
TAI Hürjet

TAI Hürjet on turkkilaisen Turkish Aerospace Industriesin (TAI) kehittämä yliääninen suihkuharjoitushävittäjä ja kevyt taistelulentokone. Prototyyppi teki ensimmäisen lentonsa 25. huhtikuuta 2023.
Kehitys.
Hankkeen käynnisti TAI elokuussa 2017 omilla rahoillaan. Hürjetin malli esiteltiin vuoden 2018 Farnborough'n ilmailunäyttelyssä. Heinäkuussa 2018 ilmoitettiin, että Turkin ilmavoimat ovat allekirjoittaneet sopimuksen TAI:n kanssa, mikä antoi hankkeelle virallisen aseman kehityksen edistämiseksi.
Kone teki ensilentonsa 25. huhtikuuta 2023.
Turkki on kutsunut Malesian mukaan ohjelmaan, esimerkiksi avuksi joidenkin osien ja komposiittimateriaalien valmistuksessa.
Turkin ilmavoimat aikoo korvata Hürjetillä koulututehtävissä Northrop T-38 Talonin ja taitolennossa Northrop F-5:n. On myös mahdollista, että koneesta kehitetään lentotukialuksille, kuten Turkin TCG Anadolulle, soveltuva versio.
UDK (ainejärjestö)

UDK ry on Tampereen yliopiston informaatiotutkimuksen ja mediatutkimuksen ainejärjestö. UDK (lyhenne sanoista "Universelle Dezimalklassifikation)" on nimetty yleisen kymmenluokittelun mukaan.
Ainejärjestön tarkoituksena on ”yhdistää oppiaineen opiskelijoita, ajaa heidän etujaan ja järjestää monipuolista toimintaa jäsenilleen”. UDK:n arvoja ovat yhdenvertaisuus, avoimuus, ekologisuus ja yhteisöllisyys.
UDK on Tampereen ylioppilaskunnan piirissä toimiva järjestö.
Historia.
UDK ry on perustettu 1968 ja rekisteröity ensimmäisen kerran yhdistykseksi vuonna 1974. 
Toiminta.
UDK järjestää jäsenilleen paljon tapahtumia, kuten sitsejä ja viikottaisia kahvihetkiä. Erityisen perinteikkäitä tapahtumia ovat tutustumisbileet ja vuoteen 2023 asti järjestetyt Kintulammenretket.
Ainejärjestö julkaisee myös omaa lehteä, Asiasanaa, jota on julkaistu jo yli viisikymmentä vuotta. Lehti ilmestyy digitaalisena kokonaisuutena neljä kertaa vuodessa. Asiasanalla on myös video- ja podcast-sisältöjä. 
Lisäksi ainejärjestö pitää yhteyttä alumneihinsa ja järjestää tapahtumia myös heille. UDK:lle on myönnetty Suomen Punaisen Ristin Veripalvelun hopeinen kunniakirja vuonna 2022.